**El projecte “La memoria del rebaño” de l’IPHES-CERCA inclòs en el llistat de l’Observatorio de la Ciencia Ciudadana de la Fundación Ibercivis**

**El llistat té com a principal objectiu mostrar els principals projectes de ciència ciutadana de l’Estat espanyol**

Tarragona, 1 de març de 2024. El projecte [*La memória del rebaño*](http://comunicacio.iphes.cat/cat/news/new/366.htm?q=memoria)*,* dirigit per la Dra. Patricia Martín, investigadora de l’IPHES-CERCA i que compta amb el suport de la Fundación Española para la Ciencia y Tecnología ([FECYT](https://www.fecyt.es/)) ha estat inclòs en el llistat de l’**Observatorio de la Ciencia Ciudadana** que promou la [Fundación Iberciris](https://ibercivis.es/). Aquest observatori, que compta també amb el suport de la FECYT i del Ministerio de Ciencia, Innovación y Universidades, té com a objectiu principal visibilitzar els principals projectes de ciència ciutadana que es duen a terme a l’Estat espanyol.

El projecte “*La memoria del rebaño*” té com a objectiu estimular la participació en el procés científic de col·lectius de l'àmbit rural, normalment “oblidats” en les iniciatives de recerca i divulgació científica: pastores i pastors i gent gran. Així mateix, pretén posar en rellevància la importància patrimonial de la ramaderia i de l'arqueologia com a ciència per a documentar els seus orígens.

En aquest sentit, durant el desenvolupament del projecte s’estan duent a terme una sèrie d’entrevistes a persones relacionades amb el treball ramader per tal que expliquin la seva experiència en la pràctica tradicional de la ramaderia i, a través dels seus coneixements, contribueixin a interpretar dades arqueològiques.

Paral·lelament, s’està desplegant un ampli programa de divulgació en centres educatius i de persones grans. L'objectiu és conscienciar als joves sobre la importància patrimonial de la ramaderia, empoderar a les persones grans i despertar en els uns i els altres, l'interès pel procés científic i en concret, per l'arqueologia.